Diari Oficial de la Generalitat Valenciana


Sumari del DOGV 7108, del 11-09-2013 (2013/8755)

RESOLUCIÓ de 28 d'agost de 2013, de les direccions generals d'Innovació, Ordenació i Política Lingüística, i de Centres i Personal Docent, per la qual es dicten instruccions per a l'organització dels servicis psicopedagògics escolars i gabinets psicopedagògics autoritzats, i l'elaboració del seu pla d'activitats i de la seua memòria, durant el curs 2013-2014.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7108

Data del DOGV
:   11-09-2013

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2013/8755


Data del document
:   28-08-2013

Organisme emissor
:   Conselleria d'Educació, Cultura i Esport

Tipus de document
:   Resolució

Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * centre d'ensenyament

RESOLUCIÓ de 28 d'agost de 2013, de les direccions generals d'Innovació, Ordenació i Política Lingüística, i de Centres i Personal Docent, per la qual es dicten instruccions per a l'organització dels servicis psicopedagògics escolars i gabinets psicopedagògics autoritzats, i l'elaboració del seu pla d'activitats i de la seua memòria, durant el curs 2013-2014. [2013/8755]  
La Llei Orgànica 2/2006, de 3 de maig, d'Educació, en l'article 157.h, establix com a recurs fonamental per a la millora dels aprenentatges i el suport al professorat, l'existència de servicis i professionals especialitzats en l'orientació educativa, psicopedagògica i professional.  
  
El Decret 131/1994, de 5 de juliol, pel qual es regulen els servicis especialitzats d'orientació educativa, psicopedagògica i professional (DOGV 28.07.1994), en l'article 4 inclou en l'estructura dels servicis especialitzats al·ludits els servicis psicopedagògics escolars de sector.   
  
L'Orde de 10 de març de 1995, de la Conselleria d'Educació i Ciència, per la qual es determinen les funcions i es regulen aspectes bàsics del funcionament dels servicis psicopedagògics escolars de sector (DOGV 15.06.1995), autoritza, en la disposició final primera, les diferents direccions generals a dictar, en l'àmbit de les seues competències, les resolucions necessàries per a l'aplicació de l'esmentada orde.  
  
En conseqüència, les diferents direccions generals competents en matèria d'orientació educativa, psicopedagògica i professional, des del curs 1996-1997, per mitjà de la Resolució d'1 de juliol de 1996, han dictat anualment les instruccions que regulen l'organització i el funcionament dels servicis psicopedagògics escolars, així com l'elaboració del seu pla d'activitats i de la seua memòria.  
Per tot això, en virtut de les competències que ens atribuïxen la disposició final primera de la mencionada Orde de 10 de març de 1995, i el Decret 190/2012, de 21 de desembre, del Consell, pel qual s'aprova el Reglament Orgànic i Funcional de la Conselleria d'Educació, Cultura i Esport, resolem:  
  
Primer. Àmbit d'aplicació  
Estes instruccions s'apliquen a tots els servicis psicopedagògics escolars de sector i als gabinets psicopedagògics escolars autoritzats a la Comunitat Valenciana, en els termes que reconeixen les disposicions normatives vigents.  
  
Segon. Funcions  
1. Els servicis psicopedagògics escolars (SPE) realitzaran les seues funcions en els centres educatius d'Educació Infantil, d'Educació Primària i d'Educació Especial del sector, atenent principis de caràcter preventiu, flexible, no discriminatori i diferenciat segons la diversitat social i lingüística i segons les aptituds, interessos i motivacions de l'alumnat, tal com establix el Decret 131/1994, de 5 de juliol, del Govern Valencià.  
  
2. L'Orde de 10 de març de 1995, de la Conselleria d'Educació i Ciència, per la qual es determinen les funcions i es regulen aspectes bàsics del funcionament dels servicis psicopedagògics escolars, en els articles 6, 7 i 8, regula les funcions prioritàries del professorat d'Orientació Educativa, dels mestres d'Audició i Llenguatge i dels treballadors i treballadores socials dels servicis psicopedagògics escolars en els centres d'intervenció. Des d'esta perspectiva, es precisen les seues respectives funcions específiques tal com es detalla a continuació:  
  
2.1. Professorat d'Ensenyança Secundària de l'especialitat d'Orientació Educativa  
a) Coordinar la planificació i la realització de les activitats d'orientació en els centres del sector que tinga atribuïts, en l'àmbit del desenrotllament competencial de l'alumnat, de la comunicació, de la comprensió i la interacció amb l'entorn, i de l'autoregulació (autonomia i iniciativa personal, aprendre a aprendre), així com en la transició entre etapes, especialment entre l'Educació Primària i l'Educació Secundària Obligatòria.  
b) Col·laborar amb els tutors en l'elaboració i la implementació dels plans d'acció tutorial.  
c) Assessorar i col·laborar en l'optimització dels processos d'ensenyança i aprenentatge des d'una perspectiva inclusiva, i en l'elaboració, l'avaluació i la revisió psicopedagògica dels projectes educatius dels centres, per mitjà de la participació en la comissió de coordinació pedagògica.  
d) Col·laborar amb els tutors i mestres de Pedagogia Terapèutica, en la prevenció i detecció primerenca de necessitats específiques de suport educatiu, en la intervenció sobre estes i en el seguiment de la seua evolució.  
e) Coordinar l'avaluació psicopedagògica de l'alumnat que necessite l'adopció de mesures educatives específiques i realitzar l'informe psicopedagògic preceptiu amb una proposta de pla d'actuació específic, que permeta donar resposta a eixes necessitats de manera coordinada i sistemàtica.  
f) Coordinar l'elaboració col·legiada de l'informe tècnic per al dictamen d'escolarització.  
g) Proposar els criteris i els procediments previstos per a realitzar les adaptacions curriculars individuals significatives per a l'alumnat amb necessitats específiques de suport educatiu que les puga necessitar, col·laborar en l'elaboració d'aquells i, si és el cas, proposar mesures educatives complementàries i col·laborar en la planificació i implementació d'estes, en el marc de la proposta del pla d'actuació específic esmentat.  
h) Assessorar les famílies i participar, en l'àmbit de les seues competències, en el desenrotllament de programes formatius de famílies de l'alumnat.  
i) Assessorar els equips docents i equips directius en els aspectes, dels esmentats més amunt, que siguen requerits.  
Per a aconseguir la necessària coordinació en els horaris d'intervenció en els centres, així com l'assistència a les sessions de les corresponents comissions de coordinació pedagògica, el director o la directora del servici psicopedagògic escolar assignarà a cada un d'estos professionals un nombre de centres del sector educatiu que li permeta una atenció eficaç. Per a això, els centres que haurà d'atendre cada professional estaran ubicats al mateix districte o en districtes pròxims geogràficament, si es tracta de la mateixa localitat, o en localitats pròximes i, preferentment, que pertanyen a la mateixa zona. De la mateixa manera, el director o la directora del servici psicopedagògic escolar, oït l'equip de professionals del servici, assignarà a cada un horaris diaris que comprenguen mòduls complets de matí o de vesprada perquè intervinguen en el mateix centre o en centres pròxims.  
2.2. Mestres d'Audició i Llenguatge  
De manera general, les funcions dels mestres especialistes en Audició i Llenguatge estan adreçades a potenciar les capacitats comunicatives de l'alumnat i a superar els problemes específics de la parla i del llenguatge que puguen presentar, contextualitzant la seua labor en funció de les característiques pròpies de cada alumne o alumna. En este context, estes funcions es concreten en els apartats següents:  
a) Participar en la prevenció, detecció, avaluació i seguiment de necessitats específiques de suport educatiu derivades de trastorns del llenguatge i de la parla de l'alumnat.  
b) Col·laborar en l'elaboració d'adaptacions curriculars individuals significatives en l'àmbit de la seua competència, per a la qual cosa és fonamental la coordinació amb tots els professionals que intervenen en el procés educatiu d'este alumnat.  
c) Informar i orientar els representants legals de l'alumnat amb el qual intervé a fi d'aconseguir una major col·laboració i implicació en els processos d'ensenyança-aprenentatge.  
d) Elaborar programes adreçats al professorat, així com orientacions a les famílies perquè puguen participar-hi activament; complementar la intervenció amb l'alumnat que la necessite, i realitzar-ne l'assessorament i el seguiment.  
e) Intervindre directament sobre l'alumnat que presenta trastorns de la comunicació, ja siguen de la parla o del llenguatge. Esta intervenció ha d'estar planificada i en consonància amb el pla d'actuació establit en l'informe psicopedagògic, i es realitzarà de la manera més inclusiva i eficient possible, de manera que, sempre que siga viable, es realitzarà en el context de l'aula, i, en el cas que siga necessària un atenció més específica, en el marc dels agrupaments d'alumnat que a este efecte es puguen determinar.  
2.3. Treballadors socials  
a) Participar en l'elaboració i el desenrotllament de programes adreçats a la comunitat educativa, de prevenció i detecció de situacions sociofamiliars de risc, desprotecció infantil, violència, abandó psicoemocional i educatiu, exclusió sociocultural o dificultats d'inclusió escolar.   
  
b) Realitzar l'estudi i la valoració sociofamiliar dels casos detectats.  
  
c) Assessorar la comunitat educativa sobre aspectes familiars i socials de l'alumnat en situació de risc d'escolarització irregular o d'absentisme, sobre els quals calga establir estratègies psicoeducatives d'intervenció en el context escolar i familiar, i participar, si és el cas, en el desenrotllament de programes formatius de pares i mares d'alumnes.  
  
d) En este context, assessorar el professorat en l'elaboració, el seguiment i l'avaluació dels programes d'acció tutorial, i en l'atenció a la diversitat.  
e) Elaborar propostes d'intervenció socioeducativa directa, elaborar materials i documents respecte d'això o canalitzar-la cap al recurs o recursos pertinents, amb el posterior seguiment i avaluació del cas.  
  
f) Participar en l'elaboració i la realització d'activitats d'orientació educativa i sociolaboral.  
g) Col·laborar amb els distints òrgans de representació del centre, depenent de les necessitats.  
h) Assessorar sobre els plans de prevenció contra l'absentisme escolar i realitzar-ne el seguiment.  
  
Tercer. Horari del personal  
1. L'horari del personal docent dels servicis psicopedagògics escolars és de 37 hores i 30 minuts setmanals, dedicades a les activitats dels centres o de la seu en què estiguen destinats. D'estes, almenys vint-i-cinc seran d'atenció directa en els centres, mentres que la resta es distribuirà de forma flexible, i s'adaptaran a les necessitats dels centres o de la seu en tasques com ara atenció a pares i mares, coordinació amb el SPE del sector, preparació de tasques i adquisició de noves tècniques psicopedagògiques.  
2. L'horari de treball del personal no docent, atés que no té la condició de burocràtic, s'adaptarà a les característiques dels centres i llocs de treball, i haurà d'ajustar-se a les previsions de l'article 11.2.b del Decret 175/2006, de 24 de novembre, del Consell, pel qual es regulen les condicions de treball del personal al servici de l'administració del Consell, en la nova redacció feta pel Decret 68/2012, de 4 de maig, del Consell (DOCV 07.05.2012).  
3. En tot cas, haurà de garantir-se l'atenció en els centres, de dilluns a divendres, almenys en horari de matí. Les activitats de coordinació en el sector i d'atenció en la seu es realitzaran en horari de vesprades, i s'assignarà a cada professor i professora d'Orientació Educativa almenys una vesprada a la setmana.  
4. El director i l'habilitat del SPE dedicaran fins a un màxim de nou hores i sis hores, respectivament, per a l'exercici de les seues funcions directives.  
5. L'horari tipus del servici psicopedagògic escolar és el que s'establix en l'annex de l'Orde de 10 de març de 1995, de la Conselleria d'Educació i Ciència. L'horari dels treballadors i treballadores socials podrà tindre un caràcter més flexible en funció del nombre de centres que haja d'atendre cada professional, de la freqüència d'intervenció, de les necessitats de coordinació entre uns altres servicis socioeducatius de la zona i de les activitats pròpies derivades de les seues funcions específiques. No obstant això, en cada SPE, el treballador o treballadora social, amb l'acord previ del director o directora i segons les necessitats del servici, establirà un temps mínim de treball en la seu.  
  
6. La distribució horària d'intervenció en els centres docents i de permanència en la seu serà proposada per la direcció del SPE i autoritzada per la direcció territorial competent en matèria d'educació, amb un informe previ de la Inspecció educativa, de conformitat amb el que establix el bloc III (»Horari dels professionals dels servicis psicopedagògics escolars») de l'annex I de l'Orde de 29 de juny de 1992, de la Conselleria de Cultura, Educació i Ciència, per la qual s'aproven les instruccions que regulen l'organització i el funcionament dels centres docents que impartisquen ensenyances de segon cicle d'Educació Infantil, Preescolar, Primària, General Bàsica, Educació Especial, Secundària Obligatòria, Batxillerat i Formació Professional, sostinguts amb fons públics i dependents de la Conselleria de Cultura, Educació i Ciència de la Generalitat Valenciana (DOGV 15.07.1992); i amb el que disposa l'article 2 del Decret 73/2012, de 18 de maig, del Consell, pel qual es determinen les condicions d'aplicació del Reial Decret Llei 14/2012, de 20 d'abril, de mesures urgents de racionalització del gasto públic en l'àmbit educatiu no universitari a la Comunitat Valenciana.  
  
7. Per a l'assignació horària del professorat d'Orientació Educativa, la direcció del SPE tindrà en compte, a més del nombre d'unitats, aquells centres considerats d'especial dificultat que desenrotllen contractes programa, programes específics d'atenció a necessitats de compensació educativa i/o que disposen d'unitats d'educació especial.  
  
8. El control d'assistència del personal dels servicis psicopedagògics escolars serà realitzat pel director o directora del servici psicopedagògic escolar. La direcció del SPE haurà de remetre a la Inspecció d'Educació, en la primera quinzena de cada mes, els parts de faltes relatius al mes immediatament anterior. Les absències hauran de ser justificades davant del director o directora del SPE de la manera prevista en l'Orde de 29 de juny de 1992, que tindrà caràcter supletori.  
  
  
Quart. Règim jurídic del personal docent  
El personal docent el lloc de treball del qual es trobe adscrit a un servici psicopedagògic escolar no estarà inclòs en l'àmbit d'aplicació de l'Orde 44/2012, d'11 de juliol, de la Conselleria d'Educació, Formació i Ocupació, ateses les característiques d'estos llocs de treball pel que fa a la catalogació i a l'adscripció al servici corresponent. En conseqüència, les comissions de servici que s'ordenen per la direcció del SPE per al desplaçament del personal docent als centres docents, corresponents al sector que atenga el servici i que els hagen sigut assignats per a exercir les seues funcions, es formalitzaran prenent com a origen la seu o la subseu del lloc de treball, i com a destinació el centre docent en què exercisca eixes funcions, tot això als efectes de la meritació de les indemnitzacions per raó del servici que corresponguen a cada funcionari o funcionària d'acord amb el que preveu la normativa vigent.  
  
  
Quint. Documentació  
1. El SPE disposarà de la documentació necessària per a la seua gestió, planificació i coordinació, així com de la documentació administrativa del personal del servici i la de l'alumnat de caràcter reservat, que romandrà custodiada en la seu. La documentació estarà a disposició de la Inspecció d'Educació.  
2. La documentació pròpia del SPE, que haurà de trobar-se en la secretaria, serà la següent:  
a) Expedient de personal amb la informació que es considere d'interés.  
b) Registre de l'adscripció dels professionals als diversos centres del sector.  
c) Registre dels parts de faltes junt amb els justificants o els parts laborals, emplenats i firmats per les persones corresponents.  
  
d) Registre de permisos i llicències.  
e) Pla d'activitats i memòria.  
f) Registre d'entrades i eixides.  
g) Inventari general i de biblioteca, material informàtic i audiovisual, i materials sociopsicopedagògics.  
h) Llibre auxiliar de compte corrent.  
i) Registre de gastos pagats.  
j) Arxiu de visats de certificats i informes.  
k) Llibre d'actes de les reunions de coordinació.  
l) Arxiu de contractes de servicis i subministraments.  
m) Registre d'informes d'obres, de l'estat de les instal·lacions, etc.  
n) Arxiu dels documents referents a acords presos respecte a la unificació de criteris tècnics d'intervenció en el sector educatiu.  
  
o) Arxiu d'acords tècnics amb uns altres servicis.  
p) Arxiu de material tècnic elaborat pel servici.  
q) Arxiu de material informatiu elaborat pel servici.  
r) Arxiu dels informes de les activitats formatives que realitze el personal del SPE.  
3. En el tractament de la informació de l'alumnat i de dades de caràcter reservat, caldrà ajustar-se al que disposen la legislació en la matèria i les instruccions de servici que dicte la direcció general amb competències en tecnologies de la informació i de la comunicació, i específicament en:  
a) La Llei Orgànica 15/1999, de 13 de desembre, de Protecció de Dades de Caràcter Personal (BOE 14.12.1999).  
b) El Reial Decret 1720/2007, de 21 de desembre, pel qual s'aprova el reglament de desplegament de la Llei Orgànica 15/1999, de 13 de desembre, de Protecció de Dades de Caràcter Personal (BOE 19.01.2008).  
c) La Instrucció 4/2011, de la Direcció General de Tecnologies de la Informació, sobre l'adequació a la LOPD dels centres educatius públics.  
  
d) La Instrucció de Servici número 2/2009, de la Direcció General d'Innovació Tecnològica Educativa, per a la petició i explotació de l'espai web i subdomini proporcionat per la Conselleria d'Educació als centres docents, i la seua modificació a través de la Instrucció 1/2010.  
  
  
Sext. Coordinació  
1. De conformitat amb el que establixen l'article 11 i l'annex de l'Orde de 10 de març de 1995, de la Conselleria d'Educació i Ciència, les reunions de coordinació es realitzaran en horari de vesprada.  
  
2. Les reunions de coordinació en la seu del SPE es dedicaran, especialment, a la unificació de criteris tècnics d'intervenció i a la determinació de criteris i estratègies d'optimització de la utilització dels recursos personals, materials i econòmics disponibles. La unificació de criteris tècnics d'intervenció s'aplicarà tant a metodologies com a la busca, adaptació i elaboració de materials, al registre i anàlisi de dades i a l'intercanvi d'informació referent a l'alumnat, a fi d'assegurar la coherència i progressió de mecanismes, procediments i programes d'intervenció en els diferents nivells educatius.  
  
3. Els directors i directores dels servicis psicopedagògics escolars de cada direcció territorial es coordinaran amb este òrgan, almenys amb una periodicitat mensual, per mitjà de la direcció del servici d'Educació corresponent, o de qui designe el director o directora territorial amb competències en matèria d'educació. En el si d'estes reunions de coordinació es podran constituir comissions o seminaris entre professionals de diferents SPE d'una mateixa direcció territorial.  
  
4. La direcció del SPE tindrà prevista la coordinació amb els departaments d'orientació i els gabinets psicopedagògics autoritzats del seu àmbit d'influència. També s'establiran els mecanismes de comunicació oportuns amb els servicis socials, servicis d'atenció primària, servicis mèdics especialitzats i altres organismes o entitats.  
  
  
Sèptim. Pla d'activitats  
1. El pla d'activitats del SPE o del gabinet psicopedagògic escolar autoritzat es realitzarà segons el model de l'annex I, amb les dades següents:  
a) Dades generals.  
b) Personal.  
c) Centres docents atesos pel SPE.  
d) Centres docents atesos pel gabinet psicopedagògic municipal o de centre privat concertat.  
e) Horari.  
f) Planificació de la intervenció.  
g) Relació de gabinets psicopedagògics municipals o de centre privat concertat de la zona del SPE, i centres docents que atenen.  
h) Planificació de la coordinació del SPE o del gabinet psicopedagògic escolar autoritzat.  
i) Planificació de les tasques en la seu.  
2. El pla d'activitats es remetrà a la direcció territorial competent en matèria d'educació per a la supervisió periòdica per part de la Inspecció educativa, i se n'enviarà una còpia per correu electrònic a l'adreça de la Direcció General d'Innovació, Ordenació i Política Lingüística, abans del 15 d'octubre.  
  
Octau. Memòria  
1. La memòria del SPE o del gabinet psicopedagògic escolar autoritzat s'omplirà d'acord amb el model de l'annex II, amb les dades següents:  
a) Dades generals.  
b) Personal. Només s'ompliran els camps en què s'hagen produït canvis respecte al pla d'activitats.  
c) Centres docents atesos pel SPE. Només s'ompliran els camps en què s'hagen produït canvis respecte al pla d'activitats.  
  
d) Centres docents atesos pel gabinet psicopedagògic municipal o de centre privat concertat. Només s'ompliran els camps en què s'hagen produït canvis respecte al pla d'activitats.  
  
e) Relació de gabinets psicopedagògics municipals o de centre privat concertat de la zona del SPE i centres docents que atenen. Només s'ompliran els camps en què s'hagen produït canvis respecte al pla d'activitats.  
f) Coordinació del SPE o del gabinet psicopedagògic escolar autoritzat.  
g) Tasques en la seu.  
h) Atenció a la diversitat: Memòria del pla d'actuació del professorat d'Ensenyança Secundària de l'especialitat d'Orientació Educativa.  
  
i) Intervenció logopèdica: Memòria del pla d'actuació dels mestres de l'especialitat d'Audició i Llenguatge.  
j) Intervenció treball social: Memòria del pla d'actuació dels treballadors socials.  
k) Intervenció d'uns altres professionals.  
l) Altres consideracions generals.  
2. La memòria del pla d'activitats del SPE o del gabinet psicopedagògic autoritzat en cada centre contindrà les dades següents, segons el model de l'annex III, i se n'inclourà una còpia en la memòria del centre docent:  
a) Dades generals.  
b) Atenció a la diversitat.  
c) Orientació individual.  
d) Assessorament grupal.  
e) Intervenció logopèdica amb alumnat.  
f) Intervenció treball social.  
g) Intervenció d'uns altres professionals.  
h) Propostes d'actuació per al curs pròxim.  
3. La memòria es remetrà a la direcció territorial competent en matèria d'educació, i una còpia per correu electrònic a l'adreça de la Direcció General d'Innovació, Ordenació i Política Lingüística, abans del 14 de juliol.  
  
Nové. Consideracions finals  
1. La direcció de cada servici psicopedagògic escolar complirà i farà complir estes instruccions, i adoptarà les mesures necessàries perquè el seu contingut siga conegut pel personal de l'àmbit d'influència del servici que dirigix.  
2. La Inspecció d'Educació vetlarà pel compliment del que establixen estes instruccions.  
3. S'autoritza les direccions territorials competents en matèria d'educació, dins de l'àmbit de les seues competències, per a resoldre els dubtes que puguen sorgir de l'aplicació d'estes instruccions.  
  
València, 28 d'agost de 2013.- La directora general d'Innovació, Ordenació i Política Lingüística: Beatriz Gascó Enríquez; el director general de Centres i Personal Docent: Santiago Martí Alepuz.